Artikkel on ilmunud Naistelehes 01.02.2017
Hellita end kodumaise musta kullaga
Turbas sisalduvad kasulikud bioaktiivsed ained ja mineraalained hoolitsevad, et nahk püsiks terve ja kaunis. Turvast on juba sajandeid kasutatud kui antiseptilist ja mitmeid vaevusi leevendavat vahendit. Tehnoloogia pole siiani suutnud turba häid omadusi kopeerida. Kosmeetilisel eesmärgil kasutatavat rabaturvast leidub maailmas üksikutes paikades. Selleks on sobilik vaid kindel turbakiht ja geograafiliselt õige asukoht. Raba peab asuma piirkonnas, kus õhk on puhas. Eesti rabaturbasse on aastatuhandete jooksul kogunenud siinse looduse jõud.
Turba head koostisosad
Humiinhape – sügavpuhastab nahka, elavdab näonaha vereringet, seob kahjulikke jääkaineid naha alumistes kihtides ning eemaldab need organismist. Tulemuseks on värskusest pakatav puhas nahk.
Mineraalid – parandavad naha tekstuuri.
Fulvohape – tasakaalustab ja pikendab naharakkude eluiga, hoides seeläbi naha noorusliku ja ilusana.
Hümatomelaanhape – silub nahka, tervendab naha tekstuuri ja kiirendab pindmiste mikrohaavade paranemist.
Turvas sobib näonahale, sest:
-
sügavpuhastab ja elustab nahka;
-
omab ergutavat toimet;
-
taastab naha elastsuse;
-
toimib väga tõhusa kortsudevastase hoolitsusena;
-
puhastab probleemset ja aknelist nahka;
-
ennetab pooride ummistumist;
-
leevendab psoriaasi.
Turvas juuksehoolduses
Turvas sobib hästi ka juuste hooldamiseks, kuna reguleerib rasueritust, puhastab peanahka sügavuti ja leevendab põletikukoldeid, sügelust ning ketendust. Kuna turbas sisalduvad aineosakesed soodustavad nahaaluses koes vedeliku liikumist, elavneb seeläbi vere- ja lümfiringe. Raviturvas aitab ka juuste väljalangemise korral. Proovi turvast, kui sind vaevab:
-
kõõm;
-
juuste väljalangemine;
-
peanaha halb vereringe;
-
peanaha sügelus;
-
põletikuline peanahk;
-
psoriaas;
-
seborroiline ekseem ehk rasuekseem.
Peanahale turbamaski tehes toimi nii:
-
Pese pea tavapärase šampooniga.
-
Vajuta juuksed rätikukuivaks.
-
Kanna turvas otse peanahale ja jälgi, et kogu ala oleks ühtlaselt ning paksult turbaga kaetud. Liiga õhuke kiht kuivab ruttu ja seda on raske välja loputada.
-
Kasuta turba pealekandmiseks sõrmi või juuksevärvipintslit.
-
Vältimaks turba kiiret kuivamist kata juuksed kilega ja mässi soojenduseks pähe ka käterätik. Soojuse abil toimib mask tõhusamalt.
-
Lase maskil mõjuda 15–20 minutit.
-
Loputa mask sooja veega. Selleks et maski raviv mõju saaks pärast pesemist edasi toimida, pole selle eemaldamiseks soovitatav šampooni kasutada.
-
Juukseotstel võid kasutada palsamit.
Turvas võiks igas majapidamises olemas olla, kuna selle kasutusala on väga lai. See sobib veel:
-
reuma ja teiste valude korral;
-
õlavöötme pingete leevendamiseks;
-
tselluliidi vähendamiseks ja ennetamiseks;
-
haavade ravimiseks;
-
pinnu eemaldamiseks.
Veel teadmiseks
Turvas peaks alati olema korralikult suletud pakendis, et vältida selle kuivamist.
Ära lase turbal nahal ära kuivada, kuna siis selle kasutegur väheneb ja mahapesemine on raskendatud.
Piserda turbamaski tegemise ajal sellele aeg-ajalt vett, nii hoiad selle kogu aeg niiske ja seega ka aktiivsena.
Parima tulemuse saad järjepidevusega, seega kasuta turvast vähemalt paaril korral nädalas.
Näonaha kerge õhetus pärast turbamaski on igati normaalne ja tingitud mikrovereringe elavnemisest.